Ο θυρεός της Ονδούρας
Το κράτος της **Ονδούρας** διαιρείται διοικητικώς σε 18 **διαμερίσματα** (ισπ. *departamentos*). Το κάθε διαμέρισμα διοικείται από έναν κυβερνήτη, ο οποίος διορίζεται απευθείας από τον Πρόεδρο της Ονδούρας. Ο κυβερνήτης εκπροσωπεί την εκτελεστική εξουσία στο διαμέρισμά του, ενώ επιπλέον ενεργεί ως διαμεσολαβητής ανάμεσα στους δήμους και τις διάφορες κρατικές κεντρικές αρχές. Επιλύει θέματα που προκύπτουν ανάμεσα σε δήμους, είναι υπεύθυνος για τα σωφρονιστικά ιδρύματα στο διαμέρισμά του και συνεργάζεται σε τακτική βάση με τον εκάστοτε υπουργό Εσωτερικών της χώρας. Προκειμένου να διορισθεί ως κυβερνήτης σε ένα διαμέρισμα, ένα πρόσωπο πρέπει: α) Να είναι πολίτης της Ονδούρας. β) Να ζει ήδη επί πέντε συνεχόμενα έτη στο διαμέρισμα αυτό. γ) Να είναι μεγαλύτερος των 18 ετών σε ηλικία. δ) Να γνωρίζει γραφή και ανάγνωση.

Ιστορικό
--------

Μερικοί χρονολογικοί σταθμοί στην εξέλιξη της πρωτοβάθμιας τοπικής αυτοδιοικήσεως της Ονδούρας είναι οι εξής:

1825: Η συντακτική εθνοσυνέλευση της χώρας επιτάσσει τη διοικητική διαίρεση της χώρας στα ακόλουθα επτά διαμερίσματα: Κομαγιάγουα, Σάντα Μπάρμπαρα, Τεγουσιγάλπα, Τσολουτέκα, Γιόρο, Ολάντσο και Γκράσιας (που αργότερα μετονομάσθηκε σε Λεμπίρα).

1834: Μια έκτακτη συντακτική εθνοσυνέλευση μειώνει νομοθετικά τον αριθμό των διαμερισμάτων σε τέσσερα. Ωστόσο αυτή η μείωση δεν εφαρμόζεται στην πράξη και η διαίρεση του 1825 παραμένει σε ισχύ.

1869: Η βουλή διατάζει τη δημιουργία τεσσάρων νέων διαμερισμάτων, των: Λα Πας (αποσπάσθηκε από το Διαμέρισμα Κομαγιάγουα), Ελ Παραΐσο (από εδάφη που αποσπάσθηκαν από τα Διαμερίσματα Τεγουσιγάλπα και Ολάντσο), Κοπάν (από εδάφη του Γκράσιας) και Λα Μοσκουιτία (από εδάφη του Γιόρο).

1872: Ιδρύεται το Διαμέρισμα Ίσλας ντε λα Βαΐα, που αποτελείται από το ομώνυμο αρχιπέλαγος που είχε παραχωρηθεί στην Ονδούρα από τη Μεγάλη Βρετανία 12 χρόνια νωρίτερα.

1881: Το Λα Μοσκουιτία ενώνεται με εδάφη του Γιόρο και δημιουργείται έτσι το Διαμέρισμα Κολόν.

1883: Δημιουργείται το Διαμέρισμα Ιντιβούκα από εδάφη των Διαμερισμάτων Λα Πας και Γκράσιας.

1893: Δημιουργούνται τα Διαμερίσματα Βάλε (από εδάφη του Τσολουτέκα) και Κορτές (από εδάφη του Διαμερίσματος Σάντα Μπάρμπαρα).

1902: Εδάφη του Γιόρο και του Κολόν αποσπώνται και δημιουργούν το νέο Διαμέρισμα Ατλάντιδα.

1906: Το Διαμέρισμα Οκοτεπέκε δημιουργείται από εδάφη του Κοπάν.

1957: Το Κολόν διασπάται και δημιουργείται το Διαμέρισμα Γκράσιας α Δίος.

Κατάλογος διαμερισμάτων της Ονδούρας
------------------------------------


|  | Διαμέρισμα | Πρωτεύουσα | Πληθυσμός(2001) | Πληθυσμός(2013) | Μεταβολήπληθυσμού (%) | Έκταση(km2) | ΠυκνότηταΠληθυσμού | Δήμοι |
| --- | --- | --- | --- | --- | --- | --- | --- | --- |
| **1.** | Ατλάντιδα | Λα Σέγβα | 344.099 | 436.252 | Αύξηση 18,44 | 4.372 | 99,8 | 8 |
| **2.** | Τσολουτέκα | Τσολουτέκα | 390.805 | 437.618 | Αύξηση 17,48 | 4.360 | 100,4 | 16 |
| **3.** | Κολόν | Τρουχίγιο | 246.708 | 309,926 | Αύξηση 18,98 | 8.249 | 37,6 | 10 |
| **4.** | Κομαγιάγουα | Κομαγιάγουα | 352.881 | 493.466 | Αύξηση 25,33 | 5.124 | 96,3 | 21 |
| **5.** | Κοπάν | Σάντα Ρόσα δε Κοπάν | 288.766 | 371.057 | Αύξηση 25,44 | 3.242 | 114,5 | 23 |
| **6.** | Κορτές | Σαν Πέδρο Σούλα | 1.202.510 | 1.562.394 | Αύξηση 30,58 | 3.923 | 398,3 | 12 |
| **7.** | Ελ Παραΐσο | Γιουσκαράν | 350.054 | 455.507 | Αύξηση 22,05 | 7.489 | 60,8 | 18 |
| **8.** | Φρανσίσκο Μορασάν | Τεγουσιγάλπα | 1.180.676 | 1.508.906 | Αύξηση 21,44 | 8.619 | 175,1 | 28 |
| **9.** | Γκράσιας α Δίος | Πουέρτο Λεμπίρα | 67.384 | 90.765 | Αύξηση 31,06 | 16.997 | 5,3 | 6 |
| **10.** | Ιντιβούκα | Λα Εσπεράνσα | 179.862 | 232.553 | Αύξηση 29,27 | 3.123 | 74,5 | 17 |
| **11.** | Ίσλας ντε λα Βαΐα | Ροατάν | 38.073 | 62.557 | Αύξηση 29,12 | 236 | 265,1 | 4 |
| **12.** | Λα Πας | Λα Πας | 156.560 | 198.926 | Αύξηση 25,40 | 2.331 | 85,3 | 19 |
| **13.** | Λεμπίρα | Γκράσιας | 250.067 | 321.179 | Αύξηση 26,19 | 4.234 | 75,9 | 28 |
| **14.** | Οκοτεπέκε | Νουέβα Οκοτεπέκε | 108.029 | 146.030 | Αύξηση 22,61 | 1.630 | 89,6 | 17 |
| **15.** | Ολάντσο | Juticalpa | 419.561 | 520.761 | Αύξηση 21,45 | 24.057 | 21,6 | 23 |
| **16.** | Σάντα Μπάρμπαρα | Σάντα Μπάρμπαρα | 342.054 | 421.337 | Αύξηση 17,63 | 5.024 | 83,9 | 28 |
| **17.** | Βάλε | Νακαόμε | 151.841 | 174.511 | Αύξηση 13,02 | 1.665 | 104,8 | 9 |
| **18.** | Γιόρο | Γιόρο | 465.414 | 570.595 | Αύξηση 18,63 | 7.781 | 73,3 | 11 |
| **Σύνολο** | – | – | 6.535.344 | 8.303.771 | Αύξηση 27,06 | 112.457 | 73,9 | 298 |

Πηγή πληθυσμιακών δεδομένων:

Παραπομπές
----------

1. ↑  «Honduras: Political Organization / Organizacion Política». *Pdba.georgetown.edu*. Ανακτήθηκε στις 16 Οκτωβρίου 2017.
2. ↑  «DECRETO NUMERO 134-90: EL CONGRESO NACIONAL» (PDF). *Poderjudicial.gob.hn*. Αρχειοθετήθηκε από το πρωτότυπο (PDF) στις 13 Οκτωβρίου 2017. Ανακτήθηκε στις 16 Οκτωβρίου 2017.
3. ↑  «Honduras: Political Organization / Organizacion Política». *Pdba.georgetown.edu*. Ανακτήθηκε στις 16 Οκτωβρίου 2017.
4. ↑  Honduran National Institute of Statistics Αρχειοθετήθηκε 2010-10-17 στο Wayback Machine.
5. ↑  Honduras στο GeoHive Αρχειοθετήθηκε 2016-08-02 στο Wayback Machine..
6. ↑  «GeoHive - Honduras population statistics». 2 Αυγούστου 2016. Αρχειοθετήθηκε από το πρωτότυπο στις 2 Αυγούστου 2016. Ανακτήθηκε στις 16 Οκτωβρίου 2017.

Εξωτερικοί σύνδεσμοι
--------------------

* Στατιστικά των Διαμερισμάτων της Ονδούρας
* «Ταχυδρομικοί κώδικες και άλλα ανά διαμέρισμα και δήμο». *Mapanet*. Μαδρίτη: Divex Turismo, S.L. Ανακτήθηκε στις 11 Ιανουαρίου 2018.